ऐसा ही एक प्रकरण उत्तर प्रदेश के बदायूं जिले का है. सहारा इंडिया समूह प्रमुख सुब्रत राय पर निवेशकों की रकम वापस न करने का आरोप है. यह मामला अदालत में चल रहा है. सुब्रत राय के खिलाफ कई वारंट निकले पर वह कोर्ट में हाजिर नहीं हुए. आखिरकार अब उनके खिलाफ गैर जमानती वारंट जारी कर दिया गया है. सुब्रत राय के साथ कंपनी की चंदौसी शाखा के तत्कालीन प्रबंधक वेदराम सैलानी के खिलाफ भी गैर जमानती वारंट जारी किया गया है. मामले की अगली सुनवाई 25 फरवरी को होगी. इस प्रकरण के बारे में पता चला है कि सहारा समूह के प्रमुख सुब्रत राय ने वर्ष 1995-96 में ‘दि प्राइज सर्कुलेशन एंड कलेक्शन मनी गोल्डन स्कीम’ शुरू की थी. बाद में इस स्कीम पर उत्तर प्रदेश सरकार ने पाबंदी लगा दी थी. कंपनी ने प्रतिबंध के बाद निवेशकों की रकम वापस नहीं की. इस पर बदायूं शहर निवासी एडवोकेट धनवीर सक्सेना ने वर्ष 1997 में न्यायिक मजिस्ट्रेट बिसौली की अदालत में परिवाद दाखिल किया लेकिन आरोपी कोर्ट में हाजिर नहीं हुए.